任元受耿時舉有和篇謹用韵寫寄
作者：阮閱
朝代：宋

paragraphs: 射策明光最上游，干霄直氣接雲浮。
平生所聞任定祖，十年堅卧巖壑幽。
胸中經濟幾韜略，價高連城人不酬。
急流勇退莫予武，旁觀誰爲君王留。
歸來萬事了無愧，罪我知我惟春秋。
海沂之康談笑事，分毫未展帷幄籌。
倒屣能延吾黨士，此客標置高南州。
翰墨從容千萬字，韵高不作河西謳。
各持吾素報吾主，爲公不必須孫劉。
嗟我已衰人不數，去來乘雁雙鳬鷗。